John Miles se wenroman voorgelees op RSG | Netwerk24
21 Junie 2017 17:01
Op ’n dag, ’n hond deur John Miles.
Die bekroonde roman Op ’n dag, ’n hond deur John Miles word van Donderdag af op RSG voorgelees.
Elke weeksdag kan luisteraars om 10:45 inskakel wanneer die akteur Louis van Niekerk dit voorlees. Kobus Burger is die regisseur.
Miles se agtste roman is onlangs met die UJ-prys vir kreatiewe skryfwerk bekroon. Dit word as ’n aangrypende roman beskryf en word, soos altyd, deur Miles se aweregse humor gekenmerk.
In ’n klein tuinwoonstelletjie sit en luister ’n oudonderwyser een stormagtige aand na ’n vrou wat met heimwee sing van ’n rivier in ’n ander land, van die verlies van ’n vaderland en van ’n koesterende wêreld. Min weet hy wat wag op hom die volgende dag . . . Dat die verlede ’n manier het om jou spoor te volg en jou te dwing terug na waar alles begin het.
John Miles Foto: Robbie Schneider
Die boek is ’n besinning oor die vervlietendheid van die menslike bestaan en weerspieël uiteindelik ’n merkwaardige insig in die mens se lot.
Die digter Johan Myburg beskryf Miles as ’n knap storieverteller en loof hom veral vir sy poëtiese ingesteldheid.
Louise Viljoen skryf in haar resensie oor Op ’n dag, ’n hond dat dit ’n lieflike, sinryke roman is wat die groot vraagstukke van die lewe met ’n veerligte aanslag hanteer.
Miles is ’n digter, kortverhaalskrywer en romansier en was ook een van die stigterslede van Taurus-uitgewers. Hy het in 1992 die CNA-, M-Net- en die Helgaard Steyn-prys vir sy roman Kroniek uit die doofpot ontvang.